作者:元稹
標題:臺中鞫獄憶開元觀舊事呈損之兼贈周兄四十韻
內容:憶在開元館，食柏練玉顏。疏慵日高臥，自謂輕人寰。李生隔牆住，隔牆如隔山。怪我久不識，先來問驕頑。十過乃一往，遂成相往還。以我文章卷，文章甚斒斕。因言辛庾輩，亦願放羸孱。既回數子顧，輾轉相連攀。驅令選科目，若在闠與闤。學隨塵土墜，漫數公卿關。唯恐壞情性，安能懼謗訕。還招辛庾李，靜處杯巡環。進取果由命，不由趨險艱。穿楊二三子，弓矢次第彎。推我亦上道，再聯朝士班。二月除禦史，三月使巴蠻。蠻民詀諵訴，齧指明痛癏。憐蠻不解語，為發昏帥奸。歸來五六月，旱色天地殷。分司別兄弟，各各淚潸潸。哀哉劇部職，唯數贓罪鍰。死款依稀取，鬥辭方便刪。道心常自愧，柔發難久黫。折支望車乘，支痛誰置患。奇哉乳臭兒，緋紫繃被間。漸大官漸貴，漸富心漸慳。鬧裝轡頭觼，靜拭腰帶斑。鷂子繡線oT，狗兒金油環。香湯洗驄馬，翠篾籠白鷳。月請公王封，冰受天子頒。開筵試歌舞，別宅寵妖嫻。坐臥摩綿褥，捧擁綟絲鬟。旦夕不相離，比翼若飛鸞。而我亦何苦，三十身已鰥。愁吟心骨顫，寒臥支體m5。居處雖幽靜，尤悔少愉懶。不如周道士，鶴嶺臨鐘灣。繞院松瑟瑟，通畦水潺潺。陽坡自尋蕨，村沼看漚菅。窮通兩未遂，營營真老閑。